După 10 zile de pauză, prețul gramului de aur a sărit joi de la 317,8798 lei la 323,3234 lei, un nou record istoric.
Această evoluție a survenit după ce metalul galben a crescut la 2.198 – 2.211 dolari/uncie, efect al deciziei de miercuri a Rezervei Federale americane de a menține dobânda de referință la 5,25 – 5,50%, cel mai ridicat nivel din ultimii 20 de ani, însă a reamintit posibilitatea de a proceda în acest an la trei reduceri de dobândă, de câte un sfert de punct procentual fiecare.
Leul nu a profitat de creșterea apetitului pentru risc, așa cum au făcut alte valute din regiune, și și-a consolidat statul de "cea mai stabilă monedă". De altfel, volatilitatea redusă a cursului este principalul instrument folosit de BNR în lupta cu inflația.
Cursul euro a crescut marginal de la 4,9739 la 4,9740 lei iar tranzacțiile se realizau într-un culoar identic cu cel de miercuri, 4,972 – 4,975 lei.
Euro a profitat de creșterea vânzărilor de monedă americană, al cărei curs a scăzut la 4,5556 lei, și s-a apreciat la 1,0887 – 1,0943 dolari.
Moneda elvețiană s-a depreciat până la 0,9783 franc/euro iar media ei a scăzut de la 5,1460 la 5,1028 lei, iar un curs mai mic s-a înregistrat în 11 iulie 2023.
Deprecierea francului s-a datorat faptului că Banca Naţională a Elveţiei a decis joi să opereze o tăiere a ratei de referință de un sfert de punct procentual, la 1,5%. Ea a fost prima mare bancă centrală care a luat o astfel de măsură.
Pierderea suferită de lira sterlină a fost mai mică iar media a fost stabilită la 5,8165 lei, evoluție datorată faptului că Banca Angliei a decis să nu modifice dobânda de politică monetară.
"În data de 20 martie 2024 nu s-au înregistrat tranzacții pe piața monetară interbancară". Așa se arată într-o informare făcută de BNR, care ar putea fi urmată vineri de una identică, în condițiile în care indicii ROBOR nu au cunoscut joi modificări.
Indicele ROBOR la trei luni, în funcţie de care sunt calculate dobânzile la majoritatea creditelor în lei contractate înainte de mai 2019, a stagnat la 6,07%, valoare identică cu cea din 7 iunie 2022, an care a început la 3,02%. Indicele la 6 luni, folosit la calcularea ratelor la creditele ipotecare, s-a oprit la 6,09%, o valoare mai mică fiind înregistrată în data de 26 mai 2022, iar cel la 12 luni s-a stabilizat la 6,10%, un nivel mai scăzut fiind atins în 19 mai 2022.
În regiune, media monedei maghiare s-a apreciat la 393,98 forinți/euro iar a celei poloneze la 4,3031 zloți/euro.
Semnalul dat de Fed a apreciat bitcoin la 66.120 – 68.179 dolari, respectiv 3.450 – 3.583 dolari în cazul ethereum.
Sunt folosite date și informații disponibile până la ora 14:00